stanford-oval/wikipedia huggingface dataset:
בית הקלפים (סדרת טלוויזיה אמריקאית)
עלילה > העונה השלישית

העונה השלישית עוסקת בקשייו של פרנק כנשיא ארצות הברית, המתמודד עם צניחה בשיעור התמיכה בו, ובקשייה של קלייר אותה הוא ממנה לשגרירת ארצות הברית באו"ם. פרנק מנסה לקדם את רפורמת "אמריקה עובדת" שעל פי תוכניתו תיצור מקומות עבודה למיליוני אמריקאים ותפתור את המצוקה בשוק העבודה. זאת חרף התנגדותם של חברי מפלגתו והרפובליקנים.
במקביל מתמודד פרנק עם ניסיון יישוב הסכסוך הישראלי-פלסטיני, מאבקי כוח עם נשיא רוסיה ויקטור פטרוב (בן דמותו של ולדימיר פוטין) והתמודדות בבחירות מקדימות של המפלגה הדמוקרטית. בד בבד, דאג סטמפר, ראש לשכתו לשעבר, משתקם מפגיעת ראש חמורה שספג בסוף העונה הקודמת ומנסה לרכוש מחדש את אמונו של פרנק. כמו כן, יחסיהם של בני הזוג אנדרווד עולים על שרטון.
עלילה > העונה הרביעית

העונה הרביעית עוסקת בפריימריז במפלגה הדמוקרטית לקראת הבחירות לנשיאות ב-2016. קלייר נוטשת את הבית הלבן ונוחתת אצל אמה עמה היא לא בקשר טוב. רגע לפני שהתקשורת מפרסמת על הפרידה ביניהם, מגלה קלייר כי אמה גוססת מסרטן. פרנק מטרפד את רצונה של קלייר לרוץ לקונגרס כנציגת מחוז בטקסס והיא בתגובה מחבלת בקמפיין הבחירות שלו כשמדליפה תמונה מביכה של אביו לצד אנשי הקו קלוקס קלאן. ניסיון התנקשות בפרנק על ידי עמיתה לשעבר של זואי ברנס, פוצע אותו קשה והורג את מיצ'ם, שומר ראשו ואיש אמונו של פרנק. בינתיים מטפלת קלייר במשבר מול רוסיה. לאחר השתלת כבד, חוזר פרנק לתפקוד והשניים מחליטים לשתף פעולה, כדי להריץ את קלייר לסגנות נשיאות ארצות הברית לצדו של פרנק כנשיא, והשניים נבחרים לתפקיד בוועידה הדמוקרטית.
כעת עובר המאבק לקמפיין הבחירות לנשיאות בעוד קלייר מנהלת רומן עם הסופר שכתב ביוגרפיה על פרנק. כדי להשיג נקודות במירוץ מול קונוויי הרפובליקני, מורה פרנק על תקיפת ארגון אייקו (ICO – Islamic Caliphate Organization, ארגון מקביל לדאעש) בסוריה, ומסתבך במתקפת טרור בארצות הברית. בינתיים מתפרסמת כתבה המאשימה אותו בקשירת הקשר נגד הנשיא ווקר כדי לרשת את מקומו. כדי להיחלץ מהמשבר מכריז פרנק מלחמה כוללת נגד אייקו.
עלילה > העונה החמישית

חלקה הראשון של העונה החמישית עוסק במערכת הבחירות בין אנדרווד לקונווי. פרנק מנסה להסיט את תשומת הלב הציבורית מוועדת החקירה שהוקמה בקונגרס על פעילותו, ומקדם מלחמה בארגון אייקו. כשהוא מבין שהוא עומד להפסיד בבחירות, הוא יוצר באמצעות האקר מהסוכנות לביטחון לאומי (NSA) "דגל כוזב" של התרעה לתקיפת מרכזי הצבעה על ידי הארגון. ההתרעה מובילה להקפאת הבחירות בטנסי ובאוהיו, ולא מאפשרת למי מהמועמדים להשיג רוב בקרב חבר האלקטורים. בהתאם לחוקת ארצות הברית, ההכרעה על מינוי הנשיא עוברת לבית הנבחרים, והכרעה על מינוי סגן הנשיא עוברת לסנאט. קלייר נבחרת לסגנית הנשיא, ומתמנה לנשיאה בפועל עד להכרעת הבחירות לנשיאות. בחירות חוזרות שיכריעו את המערכה נקבעות בטנסי ובאוהיו, הדלפות על אובדן עשתונות של קונוויי מביאות לתבוסתו בבחירות ולניצחונו של אנדרווד.
בחלקה השני של העונה, מתמודד הממשל עם חשיפת פרשות השחיתות, הפלילים והמניפולציות של פרנק ומקורביו. הוא מודיע לקונגרס על כוונתו להתפטר ולפנות את מקומו לקלייר ומפציר בה שתעניק לו חנינה נשיאותית. במקביל נערך "טיהור" בקרב אנשי הממשל ומקורביהם של בני הזוג, אנשי מפתח מחוסלים פוליטית ופיזית. קלייר מושבעת לנשיאה, היא מתרחקת מפרנק, מורה על חיסול מנהיג אייקו ויציאה למערכה בסוריה. בסצנת הסיום אף היא שוברת את "הקיר הרביעי" מול הצופים ומודיעה כי כעת זה "התור שלה".
עלילה > העונה השישית

העונה השישית ממשיכה את סיפורה של קלייר אנדרווד (רובין רייט), הנשיאה הדמוקרטית שנחנכה לאחרונה, המתמודדת עם איומים חדשים בבית הלבן ומחוצה לו בעקבות מותו של בעלה והנשיא לשעבר פרנק אנדרווד. אליטות עוצמתיות, בראשות האחים העשירים אנט וביל שפרד (דיאן ליין וגרג קינאר), מנסות לתמרן ולהרוס את הנשיאות שלה, בעוד קלייר נאבקת להימלט מצלו של בעלה המנוח.
העונה השישית מציינת את הראשונה בסדרה ללא קווין ספייסי, שגילם את הדמות הראשית פרנק אנדרווד. זמן קצר לאחר תחילת ההפקה באוקטובר 2017, נטפליקס פיטרה את השחקן כתוצאה מהאשמות על התנהגות מינית שלעלו נגדו. ההפקה הופסקה למספר חודשים בזמן שהתסריט עובד מחדש כדי להוציא את דמותו של ספייסי. כתוצאה מכך, העונה צומצמה לשמונה פרקים, בסטייה מהפורמט בן 13 הפרקים של העונות הקודמות.
סקירה

| עונה | עונה | פרקים | פרקים | הוזרמה לראשונה | הוזרמה לראשונה |
| --- | --- | --- | --- | --- | --- |
|  | 1 | 13 | 13 | 1 בפברואר 2013 | 1 בפברואר 2013 |
|  | 2 | 13 | 13 | 14 בפברואר 2014 | 14 בפברואר 2014 |
|  | 3 | 13 | 13 | 27 בפברואר 2015 | 27 בפברואר 2015 |
|  | 4 | 13 | 13 | 4 במרץ 2016 | 4 במרץ 2016 |
|  | 5 | 13 | 13 | 30 במאי 2017 | 30 במאי 2017 |
|  | 6 | 8 | 8 | 2 בנובמבר 2018 | 2 בנובמבר 2018 |
הפקה ושידור

הפקת סדרה אמריקאית על בסיס המיני סדרה הבריטית, הוצעה לבמאי דייוויד פינצ'ר שגייס את התסריטאי אריק רות' ואת בו וילימון. התסריט לפיילוט הושלם בתחילת 2011, ולהפקה חבר השחקן קווין ספייסי. באופן חסר תקדים רכשה חברת נטפליקס את זכויות השידור הבלעדיות לסדרה תמורת 100 מיליון דולר, התחייבויות להזמנת שתי עונות בהיקף של 13 פרקים כל אחת והתחייבות לאי התערבות בפיתוח הסדרה. צילומי הסדרה בוצעו באולפן בבולטימור. כל פרקי העונה הראשונה עלו בבת אחת באתר נטפליקס בפברואר 2013. על פי הערכות בפרק הראשון צפו בין 1.35 ל-2.7 מיליון איש.
לצורך ההכנות לתפקיד התלווה ספייסי למצליף המפלגה הרפובליקנית בבית הנבחרים, קווין מקארתי באחד מפרקי הסדרה אף משולבים בדבריו של אנדרווד ביטויים שאמר מקראתי.
העונה השנייה של הסדרה צולמה במהלך החודשים אפריל-נובמבר 2013 ועלתה במלואה לאתר נטפליקס ב-14 בפברואר 2014.
עונה שלישית של הסדרה הוזמנה על ידי נטפליקס ועלתה בערוץ באופן דומה, ב-27 בפברואר 2015. כשבוע לפני התאריך המיועד, הודלפו לרשת ולאתרי טורנטים כעשרה פרקים מהעונה השלישית, בעקבות כך, הואשמה נטפליקס בהדלפה מכוונת, כחלק מתרגיל יחסי ציבור. עונה רביעית של הסדרה עלתה לאתר נטפליקס ב-4 במרץ 2016.
העונה החמישית עלתה בנטפליקס ב-30 במאי 2017.
בעקבות האשמות על הטרדות מיניות נגד השחקן קווין ספייסי הודיעה נטפליקס שהעונה השישית תהיה העונה האחרונה בסדרה. יממה לאחר מכן הודיעה החברה כי גם הפקת העונה השישית נעצרה בעקבות ההאשמות. לאחר מספר שבועות יצאה הודעה רשמית, כי הסדרה תשוב לעונה שישית ואחרונה בת 8 פרקים בלבד, שתתמקד בדמותה של קלייר אנדרווד.
בישראל הסדרה שודרה בערוץ HOT Plus בכבלים, ב-yes Oh בלוויין, וב-סלקום tv.
פרסים

העונה הראשונה של הסדרה זיכתה את יוצריה בשלושה פרסי אמי, עבור הבמאי הטוב ביותר, הליהוק הטוב ביותר והצילום הטוב ביותר במצלמה יחידה. כמו כן זכתה בפרס הסדרה החדשה הטובה ביותר מטעם גילדת הכותבים של ארצות הברית ובפרס פיבודי. רובין רייט זכתה על תפקידה בפרס גלובוס הזהב ובפרס סטלייט. בעונה השנייה זכתה הסדרה בפרס אמי על הפסקול הטוב יותר ביותר לסדרות דרמה וקומדיה, קווין ספייסי זכה בפרס גלובוס הזהב ובפרס גילדת שחקני המסך לשחקן הטוב ביותר. רג'ינלד א. קאטי זכה בפרס אמי לשחקן האורח הטוב ביותר בסדרת טלוויזיה. ספייסי זכה על הופעתו בעונה השלישית בפרס גילדת שחקני המסך בפעם השנייה ברציפות.
מחקר השפעה

במסגרת מחקר שבחן את ההשפעה של מגוון תוכני תרבות פופולרית על הציבור, נבדקה ההשפעה של "בית הקלפים" על צופי הסדרה ומעריציה. נמצא כי הצופים סברו כי על מנת להתקדם בעולם אין צורך בעבודה קשה לעומת משתתפים שלא צפו בסדרה. צופים ומעריצים שהשתתפו במחקר הסכימו יותר כי האמצעים מקדשים את המטרה, מאשר כאלו שלא צפו בסדרה. מעריצים וצופי הסדרה גילו רמות גבוהות יותר של ציניות לעומת ספקנות. למרות שהחוקרים טוענים שישנם עוד מאפיינים שיכולים להשפיע על הממצאים, כגון הזדהות עם דמות ראשית, עולה מהמחקר כי לסדרה ישנה השפעה על תפיסות הצופים את חייהם. החוקרים טוענים גם כי תפיסות אלו עלולות להשפיע על אידאולוגיות שקשורות במדיניות ציבורית ועוד תחומים שקשורים לפוליטיקה וממשל, ולא פוסלים את ההשפעה של סדרות פוליטיות נוספות על הצופים. על מנת לבדוק את השערת הזיקה בין חשיפה לסדרה לבין עמדות מדיניות ציבורית, החוקרים שאלו נבדקים בנוגע לאחד מהנושאים החשובים שעלו בעונה השלישית של הסדרה – מקומות עבודה וכלכלה באופן כללי יותר. המשיבים נשאלו מהן הסוגיות החשובות ביותר שעומדות בפני ארצות הברית ואלו שצפו בחלקים מעונה 3 או בכולה, לעומת כאלו שלא, השיבו שאכן מקומות עבודה והכלכלה היא הנושא החשוב ביותר.
הערות שוליים

↑   רונית דומקה, מיה אפשטיין, בית הקלפים שמשנה את חוקי הטלוויזיה, באתר TheMarker‏, 17 בפברואר 2013
↑   מיה אפשטיין, טלוויזיה ברשת: 2.7-1.35 מיליון צופים בפרק הראשון של "בית הקלפים", באתר TheMarker‏, 11 בפברואר 2013
↑  Kevin Spacey on Washington: 'Our Story Lines Are Not That Crazy', באתר ABC,‏ 16 בפברואר 2014
↑  5 Things You Need to Know About Kevin McCarthy, באתר טיים מגזין, 13 ביוני 2014
↑  באתר טיים מגזין
↑  על רקע ההאשמות נגד ספייסי: נטפליקס הודיעה כי לא תחדש את "בית הקלפים" לעונה נוספת, באתר הארץ, 30 באוקטובר 2017
↑  חן חדד, פרשת קווין ספייסי: הופסקו צילומי העונה השישית של "בית הקלפים", באתר הארץ, 31 באוקטובר 2017
↑  וואלה! תרבות‏, רשמית: "בית הקלפים" תשוב לעונה שישית ואחרונה בכיכובה של רובין רייט, באתר וואלה, 4 בדצמבר 2017
↑  Anthony Gierzynski, The Political Effects of Entertainment Media: How Fictional Worlds Affect Real World Political Perspectives, Rowman & Littlefield, 2018-08-15, ISBN 978-1-4985-7399-3. (באנגלית)
| --- | --- |
בקרת זהויות :  NLI: 987008982790105171  GND: 1081196807  LCCN: no2014131085  VIAF: 310728894   WorldCat (עם VIAF): 310728894
השבוע שעבר עם ג'ון אוליבר

| --- | --- |

לוגו הפתיחה
 סוגה:  קומדיה
 יוצרים:  ג'ון אוליבר
 מנחים:  ג'ון אוליבר
 שחקנים:  ג'ון אוליבר 
 פרסים:  פרס אמי (2016) פרס אמי (2018) פרס אמי (2020) 
 ארץ מקור:  ארצות הברית ארצות הברית
 שפות:  אנגלית
 מקום התרחשות:  ארצות הברית 
 מספר עונות:  12
 מספר פרקים:  320 (נכון לנובמבר 2024)
 הפקה
 מפיק:  ג'ון אוליבר 
 מפיקים בפועל:  ג'ון אוליבר, Tim Carvell, Jon Thoday 
 חברת הפקה:  HBO
 הפצה:  האחים וורנר טלוויזיה, הולו, HBO Max 
 אתר צילומים:  מרכז השידור של סי-בי-אס 
 אורך פרק:  40 דקות
 שידור
 רשת שידור:  HBO
 רשת שידור בישראל:  HOT HBO (עונה 3 ואילך) HOT Plus (עונה 2)   HOT3 (עונה 1) 
 פורמט (תמונה):  HDTV
 תקופת שידור מקורית:  27 באפריל 2014 – הווה
 קישורים חיצוניים
 www.hbo.com/last-week-tonight-with-john-oliver
 דף התוכנית ב-IMDb
 
השבוע שעבר עם ג'ון אוליבר (באנגלית: Last Week Tonight with John Oliver) היא תוכנית לייט-נייט וסאטירה חדשותית אמריקאית, המשודרת בימי ראשון ברשת HBO מאז אפריל 2014. אורכה של התוכנית הוא כחצי שעה ומנחה אותה הקומיקאי הבריטי-אמריקאי ג'ון אוליבר. היא מצולמת מול קהל חי בניו יורק. ב-16 בפברואר 2025 עלתה לשידור העונה השתים עשרה של התוכנית.
אוליבר ציין כי הוא זוכה לחופש עיתונאי מלא באשר לתכני התוכנית ואופן הצגתם, ובפרט ביכולת לבקר תאגידים וחברות ענק. תחילה חוזהו של אוליבר נחתם לשנתיים עם אפשרות להארכה, ובפברואר 2015 נודע כי התוכנית חודשה לשתי עונות נוספות, בנות 35 פרקים כל אחת.
"השבוע שעבר" חולקת מאפיינים משותפים עם התוכנית של קומדי סנטרל, "הדיילי שואו". בה אוליבר שימש בעבר ככתב (וכן כמנחה מחליף) בטרם מעברו ל-HBO, וגם היא כוללת מבט סאטירי מזווית שמאלנית על נושאים פוליטיים, חברתיים ואקטואליים. אחד החידושים בפורמט התוכנית הוא ההתמקדות בכל פרק בנושא מרכזי אחד, שהצגתו ההומוריסטית נשענת על תחקיר. מבנה זה השפיע על תוכניות סאטירה נוספות, ביניהן "המונולוג המרכזי" בתוכנית "פעם בשבוע עם תם אהרון".
בישראל, העונה השלישית לא שודרה והעונה הרביעית עלתה לשידור ב-12 בפברואר 2017, ובצמוד תשודר גם בישראל בערוץ HOT HBO (לשעבר HOT Plus). התוכנית משודרת מ-2018 גם ב-yes והמונולוג המרכזי שלה וסרטונים נוספים מועלים ליוטיוב.
סקירת תוכנית

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 24 | 24 | 27 באפריל 2014 | 9 בנובמבר 2014 |
|  | 2 | 35 | 35 | 8 בפברואר 2015 | 22 בנובמבר 2015 |
|  | 3 | 35 | 35 | 14 בפברואר 2016 | 13 בנובמבר 2016 |
|  | 4 | 30 | 30 | 12 בפברואר 2017 | 12 בנובמבר 2017 |
|  | 5 | 30 | 30 | 18 בפברואר 2018 | 18 בנובמבר 2018 |
|  | 6 | 30 | 30 | 17 בפברואר 2019 | 17 בנובמבר 2019 |
|  | 7 | 30 | 30 | 16 בפברואר 2020 | 15 בנובמבר 2020 |
|  | 8 | 30 | 30 | 14 בפברואר 2021 | 14 בנובמבר 2021 |
|  | 9 | 30 | 30 | 20 בפברואר 2022 | 20 בנובמבר 2022 |
|  | 10 | 21 | 21 | 19 בפברואר 2023 | 17 בדצמבר 2023 |
|  | 11 | 30 | 30 | 18 בפברואר 2024 | 17 בנובמבר 2024 |
|  | 12 | יעודכן בהמשך | יעודכן בהמשך | 16 בפברואר 2025 | יעודכן בהמשך |
הפקה

אוליבר תיאר את הכנותיו לתוכנית לעיתון "The Wire", השייך ל"אטלנטיק", כי "... בעיקרון אני נדרש לצפות בהכל... אני צופה במספר תוכנית בלבד להנאתי, קרי "60 דקות" ו"Frontline". אני צופה בטלוויזיה במשרדי כל הזמן, ובדרך כלל אני מזפזפ בין CNN, פוקס ניוז, CNBC, Bloomberg Television, MSNBC, אל ג'זירה... אני צופה עם מטרה ברורה בראשי והיא איך לצפות בסיפור המסוקר באופן רע."
מפיק התוכנית, טים קרבל, טען כי HBO נתנה לצוות התוכנית חופש מלא בבחירת אורחי התוכנית, וכן ייעצה להם לא להרגיש מחויבים לארח ולהציג סלבריטאים. כאשר נשאל על ידי מראיין על "כתבים" מזויפים כגון אלו המוצגים בתוכנית "הדיילי שואו", אשר מציגים כיסוי פארודי, טען כי "אין בכוונתינו להיות תוכנית חדשות פארודית, אז לא נציג אנשים המתחזים לעיתונאים".
שידור

התוכנית משודרת בקנדה בשידור ישיר בערוץ "HBO Canada", וכן משודרת באוסטרליה שעות ספורות לאחר שידורה בארצות הברית. העונה השנייה של התוכנית עלתה לאוויר ב-9 בפברואר 2015. בממלכה המאוחדת התוכנית משודרת יום לאחר שידורה המקורי.
בישראל, העונה הראשונה של התוכנית שודרה בערוץ HOT3 ועונתה השנייה שודרה בערוץ HOT Plus, בימי שלישי, יומיים לאחר שידורה בארצות הברית, בשעה 22:00, וכן הייתה זמינה לצפייה בשירות HOT VOD. העונה השלישית לא שודרה בישראל. העונה הרביעית עלתה לשידור ב-12 בפברואר 2017, ובצמוד משודרת גם בישראל בערוץ HOT HBO (לשעבר HOT Plus). התוכנית משודרת מ-2018 גם ב-yes.
ראו גם

יום בחייו של מרלון באנדו
הדיילי שואו
הערות שוליים

↑  Murray, Rebecca (January 29, 2025). ‘Last Week Tonight with John Oliver’ Drops a Season 12 Trailer. Showbiz Junkies. Retrieved January 30, 2025
↑  Luckerson, Victor (18 בפברואר 2015). "Last Week Tonight With John Oliver Gets 2 More Seasons". Time. נבדק ב-18 בפברואר 2015. {{cite web}}:  (עזרה)
↑  Guthrie, Marisa (16 באפריל 2014). "John Oliver on the Luxurious 'Freedom' of HBO, His Complicated Relationship With NYC". The Hollywood Reporter. נבדק ב-19 באפריל 2014. {{cite web}}:  (עזרה)
↑  הערוץ האמריקאי, הנקרא "Al Jazeera America"
| 0 | 1 | 2 |
| --- | --- | --- |
| הקודם: 2020: מצחיקה בשחור | פרס TCA להישג יוצא דופן בתוכנית מערכונים/וראייטי   2021: השבוע שעבר עם ג'ון אוליבר  | הבא: 2022–2023: די, שיגעת: תוכנית המערכונים של טים רובינסון |
| תוכניות וסדרות טלוויזיה של HBO |
| --- | --- | --- |
| סדרות דרמה באורך שעה | אוז (1997–2003) • הסופרנוס (1999–2007) • עמוק באדמה (2001–2005) • הסמויה (2002–2008) • קרניבל (2003–2005) • דדווד (2004–2006) • רומא (2005–2007) • אהבה גדולה (2006–2011) • תגיד לי שאתה אוהב אותי (2007) • ג'ון מסינסינטי (2007) • דם אמיתי (2008–2014) • טרמיי (2010 ואילך) • אימפריית הפשע (2010–2014) • משחקי הכס (2011–2019) • לאק (2011–2012) • בלש אמיתי (2014 ואילך) • וסטוורלד (2016 ואילך) • שקרים קטנים גדולים (2017 ואילך) • נשות הלעולם לא (2021 ואילך) |  |
| תוכניות וסדרות קומדיה ודרמות קומיות | המופע של לארי סנדרס (1992–1998) • סקס והעיר הגדולה (1998–2004) • תרגיע (2000 ואילך) • זמן אמיתי עם ביל מאהר (2003 ואילך) • הפמליה (2004–2011) • טיסת הקונקורד (2007–2009) • מצויד (2009–2011) • מוארת (2011–2013) • בנות (2012 ואילך) • Looking‏ (2014–2015)  • עמק הסיליקון (2014–2019) • השבוע שעבר עם ג'ון אוליבר (2014 ואילך) • בארי (2018 ואילך) • בולרז (2015–2019) • מישהו איפשהו (2022 ואילך) |  |
| מיני-סדרות | מכדור הארץ לירח (1998) • אחים לנשק (2001) • מלאכים באמריקה (2003) • ג'ון אדמס (2008) • דור מזוין (2008) • ‏The Pacific ‏(2010) • מילדרד פירס (2011) • שומר אחי (2020) • היית צריכה לדעת (2020) |  |
| דרמות יומיות | בטיפול (2008–2010) |  |
| ריאליטי | אנחנו כאן (2020 ואילך) |  |
אוליב קיטרידג' (מיני-סדרה)

| --- | --- |

כרזת הסדרה
 מבוסס על:  אוליב קיטרידג' 
 סוגה:  מיני-סדרה, סרט דרמה, סדרה המבוססת על ספר 
 יוצרים:  ליסה צ'ולודנקו 
 כותבים:  ג'יין אנדרסון 
 בימוי:  ליסה צ'ולודנקו 
 שחקנים:  אן דווד  ריצ'רד ג'נקינס  פרנסס מקדורמנד  קן צ'יזמן 
 פרסים:  פרס אמי לבידור בפריים טיים למיני-סדרה, פרס האמי לשחקן ראשי במיני סדרה או סרט, פרס אמי לשחקנית הטובה ביותר במיני סדרה או סרט טלוויזיה, פרס אמי לבידור בפריים טיים לבימוי מיני סדרה, סרט או ספיישל דרמטי 
 ארץ מקור:  ארצות הברית 
 שפות:  אנגלית 
 מספר עונות:  1 
 מספר פרקים:  4 
 הפקה
 מפיק:  טום הנקס 
 חברת הפקה:  HBO 
 הפצה:  הולו, HBO Max 
 צלמים:  פרדריק אלמס 
 מוזיקה:  קרטר בורוול 
 אורך פרק:  58 דק' 
 שידור
 רשת שידור:  HBO 
 תקופת שידור מקורית:  2 בנובמבר 2014 – 3 בנובמבר 2014 
 קישורים חיצוניים
 אתר רשמי
 דף התוכנית ב-IMDb
 
אוליב קיטרידג (באנגלית: Olive Kitteridge) היא מיני-סדרה בת ארבעה פרקים משנת 2014, המבוססת על הרומן זוכה פרס הפוליצר באותו השם מאת אליזבת סטראוט, משנת 2008. בסדרה, מבית HBO, מככבת פרנסס מקדורמנד בתור דמות הכותרת, ולצדה ריצ'רד ג'נקינס, כבעלה הנרי קיטרידג'. בתפקידי משנה משתתפים זואי קאזאן, בדמות דניס תיבדו, וביל מארי בתפקיד ג'ק קניסון. כל אחד מארבעת הפרקים מתמקד בתקופת זמן אחרת בחייה של קיטרידג'.
הקרנת הבכורה של הסדרה הייתה בפסטיבל הסרטים של ונציה ה-14, והיא שודרה לראשונה בארצות הברית ב-2 בנובמבר 2014, ברשת HBO, ששידרה שני פרקים ברצף, בשני ערבים רצופים. בבריטניה הסדרה הוצגה באופן דומה ברשת סקיי אטלנטיק, ב-14 וב-15 בדצמבר 2014. הבכורה באוסטרליה שודרה בערוץ showcase ב-13 בינואר 2015. בישראל הסדרה שודרה לראשונה ב-yes Oh, ב-9 בנובמבר 2014. בטקס פרסי האמי ה-67, זכתה הסדרה בשמונה פרסים, כולל הסדרה הקצרה המצטיינת.
תקציר

אוליב קיטרידג' היא אישה צינית ומיזנתרופית, אך בעלת כוונות טובות, מורה בגמלאות שחיה בעיירה החוף הפיקטיבית קרוסבי, במדינת מיין. היא נשואה להנרי, איש אדיב ומתחשב שמנהל בית מרקחת במרכז העיר. להם בן בשם כריסטופר, שחווה בעיות התנהגותיות בצעירותו, ונהיה לרופא כף רגל בבגרותו. במשך 25 שנים שהסדרה מספרת עליהן, אוליב חווה משברים של דיכאון, שכול, קנאה, ועימותים עם בני משפחה וחברים.
הקאסט

פרנסס מקדורמנד בתפקיד אוליב קיטרידג'
ריצ'רד ג'נקינס בתפקיד הנרי קיטרידג'
זואי קאזאן, בתפקיד דניס תיבדו
רוזמרי דה ויט, בתפקיד רייצ'ל קולסון
מרתה ויינרייט, בתפקיד אנג'לה אומרה
ג'ון גלאגר ג'וניור, בתפקיד כריסטופר קיטרידג' (בוגר)
דווין דרואיד בתפקיד כריסטופר קיטרידג' (גיל 13)
ג'ון מולן בתפקיד קווין קולסון (גיל 13)
קורי מייקל סמית', בתפקיד קווין קולסון (בוגר)
אן דאוד בתפקיד בוני ניוטון
ג'סי פלמונס בתפקיד ג'רי מקארתי
ביל מארי בתפקיד ג'ק קניסון
פיטר מאלן בתפקיד ג'ים אוקייסי
רייצ'ל ברוסנהאן בתפקיד פטי האו
בריידי קורבט בתפקיד הנרי תיבדו
מריאן אורבנו בתפקיד לינדה קניסון
ליבי וינטרס בתפקיד סוזאן
פטרישה קלמבר בתפקיד ג'ויס
אודרי מארי אנדרסון בתפקיד אן
דונה מיטשל בתפקיד לואיז לרקין
פרנק ל. רידלי בתפקיד מר תיבדו
הפרקים > פרק ראשון – "בית המרקחת"

אוליב קיטרידג' הקשישה הולכת ביער, כשבכוונתה להתאבד. היא כורעת על שמיכה, ומהרהרת על חייה, והפרק עובר בפלשבק ל-1980, 25 שנים קודם, כשעוזרתו של הנרי בבית המרקחת מתה משבץ מוחי בזמן הפסקת הצהריים שלה. הנרי מעסיק במקומה את דניס תיבדו, אישה נאיבית וידידותית, אך חסרת ביטחון עצמי. הנרי מוקסם מדניס, ומפתח איתה יחסי קרבה. אוליב לא מעריכה את המחוות הרומנטיות של הנרי, והיא נמשכת לאחד הקולגות שלה, ג'ים אוקייסי, מורה שמלמד איתה בבית הספר. למרות המשיכה ההדדית, השניים אינם עושים בנידון דבר. אוליב מתעניינת במקרה של אחד מתלמידיה, קווין קולסון בן ה-13, אשר אמו סובלת מהפרעה דיכאונית מז'ורית. בנה כריסטופר, גם הוא בן 13, נוטר לה טינה שהיא מתעניינת בילד אחר, בעוד כהורה שלו היא קפדנית ובלתי סלחנית. אוליב וכריסטופר שניהם מתחילים לראות בעין לא יפה את העניין של הנרי בדניס, אותה הם מכנים "העכברה", והם גסי רוח כלפיה וכלפי בעלה שמגיעים לביתם לארוחה בהזמנתו של הנרי. כשבעלה של דניס נהרג בתאונת צייד, העניין של הנרי בה גובר, והוא מתחיל להתייחס אליה כאילו היא בתו, מנחם אותה, מלמד אותה לנהוג, דואג לרכב של בעלה המנוח, נותן לה גור חתולים, מייעץ לה עם מי להיות בקשר, ומזמין אותה לארוחות בביתו, ואפילו מאכיל אותה כמו תינוקת כשהיא אומרת שאין לה תיאבון, בעוד אוליב וכריסטופר מביטים בהשתאות. הנרי מתעלם מהעובד השני שלו, ג'רי מקארתי, ולא מפרגן לו על הישגיו. בשלב מסוים אפילו דניס מתרעמת על הגנתיות היתר שלו, אך הם משלימים במהרה. כשהיא דורסת בטעות את החתולה, הוא משכיב אותה לישון ומבטיח לטפל בה. הנרי נמשך לדניס, אך לא פועל על פי משיכתו. הוא מודאג מכך שאין לדניס חברים בני גילה או חיי חברה, ומבקש מג'רי לקחת אותה לסרט. הנרי נותן לו כסף לשלם על הדייט. לילה אחד, בדרך הביתה מארוחת יום הולדת לכבוד אוליב, הנרי ואוליב רואים לצד הדרך מכונית שהייתה מעורבת בתאונה קטלנית – והנהג שנהרג הוא ג'ים אוקייסי. בבית, אוליב נשברת בבכי.
הפרקים > פרק שני – "גאות"

מספר שנים מאוחר יותר, הנרי מכר את בית המרקחת לרשת ויצא לגמלאות. דניס וג'רי נישאו ועברו ליוסטון שבטקסס, שם התחילו לבנות משפחה. בביקור בחזרה בקרוסבי, הם גם יושבים לקפה אצל משפחת קיטרדג'. ג'רי הפך לאדם מתנשא וביקורתי כלפי דניס. כשהם עוזבים, הנרי אומר לאוליב שאילו בעלה הראשון היה נותר בחיים, היא הייתה נאהבת, אך אוליב נוזפת בו שהוא בעצם היה כמה למערכת יחסים עמה. כעבור כמה שבועות, קווין קולסן, שלומד עכשיו רפואה בניו יורק כדי להיות פסיכיאטר, וסובל מדיכאון ומהזית כמו אמו, חוזר לקרוסבי כדי להתאבד. אוליב פוגשת אותו באקראי כשהוא יושב במכוניתו במגרש חנייה, והם מנהלים שיחה. אוליב מבינה שהוא מתכוון להתאבד, ובשיחתם הם מגלים שאביה של אוליב וכן אמו של קווין, רייצ'ל, התאבדו. בזמן שהם יושבים שם, אוליב רואה עוד חברה ללימודים של קווין ובנה כריסטופר, פאטי האו, שמועדת ונופלת לתוך המים מראש הצוק בזמן שהיא קוטפת פרחים. קווין קופץ למים ומציל אותה. אוליב מזמינה את קווין לארוחת שלפני הנישואים של בנה כריסטופר, שהוא כעת פודיאטריסט, לסוזאן, פרוקטולוגית מקליפורניה. אוליב אינה מחבבת את סוזאן ואת אמה ג'ויס, אותן היא מחשיבה למעמדיות, אגוצנטריות, ומתנשאות כלפי מיין ותושביה. הן, בתורן, גם אינן מחבבות אות אוליב שהן רואות כקוצנית. קווין מדבר עם כריסטופר וסוזאן, ונעלב כשהיא מבקרת את אוליב. הוא מתרחק, ושוקע בהרהורים על ג'ים אוקייסי, ועצות שהלה יעץ לו כשהיה נער. קווין מעביר את הלילה בבית קיטרידג', ואוליב מכריחה אותו לזרוק לים את הרובה שהתכוון להתאבד בעזרתו. למחרת, במקום ללכת לחתונה, קווין מחליט לבקר את פאטי, ושואל אותה אם התכוונה לקפוץ מראש הצוק. היא אומרת שלא, שהיא אכן עצובה אבל הלכה לקטוף פרחים כדי להתעודד, ונפילתה הייתה תאונה. קווין לא מבין איך קטיפת פרחים יכולה לגרום לאושר. בינתיים, אוליב והנרי הולכים לחתונה, שמתקיימת בביתם של כריסטופר וסוזאן. שם אוליב – שלדבריה מנסה להיות נחמדה – מצליחה להעלילב את כולם: את כריסטופר, סוזאן, ג'ויס, וצוות הקייטרינג, להחליף עלבונות עם ג'ויס ולהביע את מורת רוחה כלפי כל האירוע. אחרי הטקס, היא הולכת לנמנם בחדרם של כריסטופר וסוזאן, ושומעת את סוזאן מבעד לדלת, מביעה את סלידתה ממנה ומבקרת את השמלה שבחרה ללבוש לחתונה – אותה אוליב תפרה בעצמה. כדי לנקום בה, אוליב מציירת בטוש על סוודר של סוזאן וגונבת ממנה נעל ועגיל. באותו הלילה, סוזאן מעירה את כריסטופר משינה בעוד היא מחפשת בדחיפות ועצבנות את העגיל הנעלם.
הפרקים > פרק שלישי – "דרך אחרת"

עוברות עוד מספר שנים. לאוליב והנרי יש עכשיו כלב בשם קלנסי. כריסטופר וסוזאן עברו לקליפורניה, והנרי ואוליב משכירים את ביתם לנופשים. כריסטופר מתקשר ומספר להם שסוזאן בגדה בו, והם מתגרשים, אך הוא דוחה את הצעתו של הנרי לחזור לקרוסבי, ומסרב אפילו לבוא לביקור. אוליב אומרת להנרי שעליהם למכור את ביתו במקום לנהל את ההשכרה שלו, ואומרת להנרי להשתחרר מהסנטימנטליות שלו לגבי כריסטופר וסוזאן. הנרי מבקר בבית המרקחת שהיה פעם שלו, ופוגש בלקוחות שלו מן העבר, ג'ק ולינדה קניסון. לינדה זוכרת את הנרי, אך ג'ק לא. אוליב והנרי יוצאים לארוחה במסעדה עם זוג חברים, שמספרים שבתם ונכדיהם גסי רוח כלפיהם. בנסיעה הביתה, אוליב חווה כאבי בטן וצריכה לשלשל, והנרי עוצר בבית החולים הקרוב כדי שתוכל להשתמש בבית השימוש. רופא החירום מחליט לבדוק את אוליב כי הוא חושד שיש לה אלרגיה לפירות ים ומישהי בדיוק מתה לאחר שאכלה לביבות סרטן, אז הנרי נכנס לחדר ההמתנה לחכות לה. בינתיים, פורצים למקום שודדים חמושים, ולוקחים את אוליב, הנרי, הרופא והאחות כבני ערובה, בעוד הם מחפשים סמים לגנוב. הנרי מבקר את השודדים על גסותם ואלימותם, ומנסה להרגיע את האחות, ואוליב בתורה מבקרת את הנרי על הצורך שלו "לנחם עכברות קטנות", והם מתווכחים. אוליב מגלה להנרי שהיא רצתה לעזוב אותו לטובת ג'ים אוקייסי, והוא אומר לאוליב שהיא וג'ים לא היו שורדים שבועיים כזוג, והיא אומרת לו שזה אותו סיפור לגבי דניס. האבסורד שבמצב גורם לשניהם להתפרץ בצחוק. כאשר מגיעים למקום אנשי אבטחה ומצילים אותם מהשודדים, הנרי מרטיב את מכנסיו. למחרת, אוליב מתנצלת ואומרת להנרי שהיא רעיה גרועה. כעבור שמונה חודשים, הנרי סובל משבץ מוחי שמשאיר אותו במצב בלתי תגובתי. הוא מאושפז במוסד שיקומי, שם אוליב מרעיפה עליו תשומת לב ומדברת איתו, כשהיא משוכנעת שביכולתו להבין הכל. כריסטופר מגיע לביקור, וקובע שהנרי אינו מודע לסביבתו. אוליב מתרעמת עליו, ומתפתח ויכוח, שבמהלכו אוליב אומרת לכריסטופר שלא אכפת לו מספיק מאביו, ואילו כריסטופר מאשים את אוליב שהיא אמא גרועה. אוליב לוקחת את כריסטופר לשדה התעופה, וכשהיא חוזרת אל הנרי, הוא ממלמל משהו – התגובה הראשונה שגילה מאז השבץ. אך כאשר היא מקישה מול פניו באצבעותיה, שוב הוא חסר תגובה. אוליב הולכת לבקר את לואיז לרקין, אשר בנה, תלמיד לשעבר של אוליב, יושב בכלא. לואיז כתבה לאוליב מכתב ידידותי, אך הביקור מקבל תפנית אפלה כשלואיז מתחילה לדבר על הפיתוי להתאבד לאחר אובדן. אוליב עוזבת במהרה, וחוזרת להנרי, מביעה שוב את אהבתה אליו, ואומרת לו שאם הוא רוצה למות זה בסדר, ושהוא לא יצטרך למות לבד.